Stokes nou toetskrieket se voorste sesslanerEngeland se Ben Stokes het sy 108ste en 109de ses van sy toetsloopbaan geslaan. Foto: Marty Melville/AFP. In een van die Star Wars-rolprente sê Darth Vader vir Obi-Wan Kenobi dat hý nou die groot indoena met sy kombuislig-sabel is. Net so het Ben Stokes nou sy afrigter, Brendon McCullum, onttroon as toetskrieket se grootste sesslaner toe hy sy 108ste ses in Engeland se jongste toets teen Nieu-Seeland gemoker het. Die Engeland-kaptein het die mylpaal vanaf Scott Kuggeleijn se boulwerk in sy 146ste kolfbeurt bereik. Daarteenoor het McCullum – wat in sy speeldae die einste Kiwi’s op die veld aangevoer het – 176 kolfbeurte benodig om sy sesslaanrekord op te stel. Snaaks genoeg tel Suid-Afrika se Jacques Kallis ook onder die kolwers met die meeste sesse. Die oud-Protea was inderdaad ŉ briljante kolwer, maar hy moes veral vroeg in sy loopbaan gereeld sy spanmaats uit die een of ander netelige posisie red en ŉ mens vergeet soms van sy aanvallende flair. Wie kan Kallis se dryfhoue van die voor- én agtervoet vergeet? Of dan sy rekords vir die vinnigste vyftigtal in toetskrieket, of die meeste lopies in ŉ enkele toetsboulbeurt? Maar terug na Stokes. Onder sy veglustige leiding en McCullum se onverskrokke toesig het Engeland ŉ gedaanteverwisseling ondergaan en hulle wen gereeld toetse met vertonings wat beslis ŉ Oscar werd is. Hulle is nou juis weer besig om vir Nieu-Seeland ŉ krieketles te gee: Hulle kolf teen meer as vyf lopies per boulbeurt en boender hul teenstanders se kolwers omtrent teen net so ŉ flinke pas uit. “Bazball” is inderdaad toetskrieket op opkikkers! ???? Ben Stokes is now the outright holder of the world record for the most sixes hit in Test cricket ????#NZvENG pic.twitter.com/leGGPKbHMv — Wisden (@WisdenCricket) February 18, 2023 Engeland: 325/9 verklaar in 58,2 boulbeurte: Harry Brook 89, Ben Duckett 84 en Neil Wagner 4/82 Nieu-Seeland: 306/10 in 82,5 boulbeurte: Tom Blundell 138, Devon Conway 77 en Ollie Robinson 4/54 Engeland 374/10 in 73,5 boulbeurte: Joe Root 57, Harry Brook 54 en Blair Tickner 3/55 Nieu-Seeland 51/5 in 19,3 boulbeurte: Tom Latham 15 en Stuart Broad 4/20.